參玄歌
作者：釋道川
朝代：宋

paragraphs: 一尺水，一丈波，妙高峰頂笑呵呵。
七步周行渾屬我，不妨閑唱太平歌。
靈利漢，不消多，法門廣大徧周沙。
若能當處分明了，只在如今一剎那。
莫求真，休覓假，真假中間都放下。
晃晃威光爍太虛，不知誰是知音者。
讚不欣，徒說謗，三際無心俱掃蕩。
正體堂堂一物無，是佛是魔俱一棒。
小根聞說暗攢眉，繩上生虵又更疑。
撥轉面前關棙子，只許當人獨自知。
阿呵呵，在圓覺，流出菩提遍寥廓。
鬼面神頭幾百般，無瑕鏡裏皆消卻。
君不見覿面相逢機掣電，直饒天眼不能觀，點著不來真死漢。
勸君參，參徹靈明自己禪。
善財不用南方去，黑白分明在目前。
勸君信，信心戰退魔軍陣。
此是華嚴最上乘，森羅萬象皆相應。
勸君修，六門通達任優游。
寒山拾得纔相見，指點豐干哂未休。
火風催，四山逼，那時要見君端的。
有箇真空解脫門，千眼大悲何處覓。
有時放，有時收，唯有知音暗點頭。
杏華村裏如相見，跳出溈山水牯牛。
有時喜，有時嗔，無位真人迸面門。
殷勤爲說西來意，暮樓鐘鼓月黄昏。
有時唱，有時歌，顛言倒語不奈何。
聲聲盡出孃生口，不屬宮商一任他。
有時默，不時笑，懵懂鐵鎚無孔竅。
輕輕觸著便無明，只這無明元是道。
有時行，有時坐，露影藏身成兩箇。
不獨張現會打油，細觀李四能推磨。
無縫塔，見無因，巍巍本自隱深雲。
國師樣子應難造，不覺鋒稜露一層。
無底鉢，手中擎，百千沙界裏頭盛。
大庾嶺頭提不起，都緣著力太多生。
沒底船，不曾漏，千重雪浪皆能透。
只憑一箇把稍人，誰管狂風連地吼。
無鑐鏁，孰安排，鏁斷重關絕往來。
巨靈擡手空勞力，唯有無心便得開。
無毫拂，是何物，擊碎狐疑山鬼屈。
一喝唯言三日聾，誰憐大辯翻成訥。
無孔笛，最難吹，角徵宮商和不齊。
有時品起無生曲，截斷行雲不敢飛。
無根樹，直侵雲，枝條鬰密蓋乾坤。
劫火洞然燒不得，利刀斬處亦無痕。
無面目，擔板漢，翫水遊山無侶伴。
迦葉門前倒剎竿，文殊劍上全身現。
日面佛，乾屎橛，八兩半斤誰辨別。
七斤衫子恰相當，鎮州休更秤蘿蔔。
野鴨飛，鸞對舞，三箇孩兒抱華鼓。
趙老曾看半藏經，靈雲一見桃華悟。
真實語，報君知，不用思量不用疑。
春來決定千華秀，冬盡長天片雪飛。
頭頭漏泄真消息，那箇休心辨端的。
眼橫鼻直一般般，不離當處休尋覓。
古佛言，祖師說，千聖路頭同一舌。
他日人天匝地來，那時方表而今決。